KIRJALLINEN KYSYMYS P-3214/00

esittäjä(t): Enrique Barón Crespo (PSE) neuvostolle

(20. lokakuuta 2000)

Aihe: EU:n ja YK:n yhteistyö kriisinhallinnan ja konfliktien ehkäisemisen alalla

YK ja EU pitivät 15. syyskuuta kokouksen, jossa keskusteltiin kriisinhallinnan ja konfliktien ehkäisemisen alan yhteistyöstä.

Mitä kokouksen esityslistalla oli ja millaisia päätelmiä siellä tehtiin?

Keskusteltiinko aiheista uudelleen Kofi Annanin vieraillessa Euroopassa?

Mikä on EU:n kanta YK:n kanssa tehtävään yhteistyöhön tällä alalla ja millainen asema YK:lle olisi myönnettävä YUTP:a koskevia Helsingin sopimuksia laadittaessa?

Miten EU voi edistää konkreettisesti YK:n kriisinhallinnan ja konfliktin ehkäisemisen voimavaroja?

Keskustellaanko tästä asiasta Eurooppa-neuvoston tulevassa kokouksessa?

Millä tavoin YK:n ja EU:n välistä kriisinhallinnan ja konfliktien ehkäisemisen alan vuoropuhelua aiotaan jatkaa?

Vastaus

(20./21. joulukuuta 2000)

1. Ministerikokous, johon arvoisa parlamentin jäsen viittaa, pidettiin 13. syyskuuta 2000 New Yorkissa. Siihen osallistuivat YK:n pääsihteeri Kofi Annan ja EU:n ministeritroikka, johon kuuluivat neuvoston puheenjohtaja Hubert Védrine, Ruotsin ulkoasiainministeri Anna Lindh, ulkoasioista vastaava komission jäsen Chris Patten sekä neuvoston pääsihteeri ja EU:n yhteisen ulko- ja turvallisuuspolitiikan korkea edustaja Javier Solana.

2. Kokouksen esityslistalla oli EU:n ja YK:n yhteistyö kriisinhallinnan alalla. Tapaaminen oli molemmille osapuolille tilaisuus palauttaa mieleen organisaatioidensa puitteissa käynnissä olevat alan hankkeet ja ilmaista yhteinen toiveensa lisääntyvästä yhteistyöstä tällä alalla. Neuvoston puheenjohtajan 12. lokakuuta 2000 yleiskokoukselle pitämässä puheessa YK:n pääsihteerille osoittaman kutsun johdosta osapuolet sopivat kokouksessa jatkavansa vuoropuheluaan aiheesta YK:n pääsihteerin Euroopan vierailun yhteydessä.

3. Tämän vierailun yhteydessä Kofi Annan tapasi komission ja Euroopan parlamentin edustajia sekä Hubert Védrinen Pariisissa 4. lokakuuta 2000 ja Javier Solanan Brysselissä 5. lokakuuta 2000. Tuolloin EU ja YK kävivät vielä mielipiteiden vaihtoa alan yhteistyömahdollisuuksista. Tässä yhteydessä Kofi Annan ehdotti järjestöjen välisten yhteistyö- ja koordinointijärjestelmien perustamista.

4. YK:n kanssa tehtävän yhteistyön osalta Santa Maria de Feiran Eurooppa-neuvosto vahvistaa päätelmissään sitoumuksensa luoda Euroopan yhteinen turvallisuus- ja puolustuspolitiikka, jonka avulla kyetään vahvistamaan unionin ulkoista toimintaa kehittämällä sekä sotilaallista että siviilikriisinhallintakykyä noudattaen täysimääräisesti kaikkia Yhdistyneiden Kansakuntien peruskirjan periaatteita. Tässä suhteessa Eurooppa-neuvosto korosti, että unionin kriisinhallintatyössä on tärkeää varmistaa sotilas- ja siviilipuolen väliset laajat yhteydet. Se korosti myös, että on tärkeätä varmistaa yhteistyö unionin nopeasti kehittyvän kriisinhallintavalmiuden ja YK:n, ETYJ:n ja Eurooppa-neuvoston välillä. Yhteistyö YK:n kanssa on myös olennainen osa Helsingin Eurooppa-neuvoston päätelmiä, jotka sisältävät tavoitteen vahvistaa ja helpottaa yhtäältä EU:n osallistumista ja toimintaa määrätyssä kriisissä YK:n pyynnöstä ja toisaalta EU:n itsenäisiä toimia.

5. Neuvosto on aloittanut sisäisen arvioinnin EU:n ja YK:n välisistä tämän alan yhteistyöjärjestelyistä. Samaan aikaan yhteydet Yhdistyneisiin Kansakuntiin ovat tiivistyneet, kun taas Santa Maria de Feiran Eurooppa-neuvoston päätelmien puitteissa määriteltiin molempien organisaatioiden yhteistä etua koskevat konkreettiset alat ja käytännön toimet laajan yhteistyön varmistamiseksi. Tässä tarkoituksessa ensimmäinen siviilikriisinhallintakomitean valtuutettujen ja YK:n edustajien (pääasiassa humanitaaristen asiain osastolta OCHA (Office for the Coordination of Humanitarian Affairs) ja YK:n rauhanturvatehtävistä vastaavalta osastolta DPKO (Department of Peace-Keeping Operations) sekä ETYJ:n ja Euroopan neuvoston edustajien välinen tapaaminen pidettiin Brysselissä 24. lokakuuta. Lisäksi puheenjohtajavaltio Ranska järjesti Brysselissä 25. lokakuuta 2000 oikeusvaltion lujittamista kriisinhallinnan puitteissa koskevan seminaarin, johon oli kutsuttu näiden organisaatioiden asiantuntijoita.

6. Puheenjohtajavaltio antaa Nizzan Eurooppa-neuvostolle selvityksen neuvoston puitteissa kriisinhallinnan alalla tehdystä työstä, mukaan lukien suhteet Yhdistyneisiin Kansakuntiin tällä alalla. Järjestöjen välisen, kriisinhallintaa ja konfliktien ehkäisemistä koskevan vuoropuhelun puitteiden ja sääntöjen osalta neuvosto ei voi EU:n sisällä eikä YK:n kanssa käytävien neuvottelujen eikä Yhdistyneiden Kansakuntien puitteissa (Brahimin raportissa esitettyjen suuntaviivojen mukaisesti) toteutettavan näiden toimien uudelleenjärjestelyn nykyvaiheessa vastata esitettyyn kysymykseen.